钦定古今图书集成/理学汇编/文学典/第195卷 > 《谢赵王示新诗启》北周·庾信
## 钦定古今图书集成/理学汇编/文学典/第195卷 > 《谢赵王示新诗启》北周·庾信

某启：郑叡至，奉手教累纸，并示新诗。八体六文，足惊
毫翰；四始六义，实动性灵。落落词高，飘飘意远。文异
水而涌泉，笔非秋而垂露。藏之山喦，可使云雾郁起；
济之江浦，必当蛟龙绕船。首夏清和，圣躬怡裕。琉璃
雕管，鹊顾鸾回；婉转绿沉，猿惊雁落。下风倾首，以日
为年。犍为舍人，实有诚愿。碧鸡主簿，无繇遂心。寂寞
荆扉，疏芜兰径。骖驾来梁，未期卜日。遣骑到邺，希垂
枉道。